"Tallinna linnavalitsuse otsus jätab peredele lasteaiatoidule kuluva raha, mis on keskmiselt 35 eurot kuus lapse kohta ja see on väga oluline kokkuhoid paljudele peredele," ütles haridusminister Mailis Reps ja lisas, et ka valitsus üks eesmärke on tagada lastele võrdsed võimalused ning toetada enam lastega peresid.
Haridus- ja teadusminister, Keskerakonna aseesimees Mailis Reps tunnustab Tallinna initsiatiivi lasteaia toitlustuse rahastamisel, sest see samm on paljudele peredele rahaliselt suureks abiks.
Mailis Repsi sõnul on Tallinna eeskuju lasteaia toitlustuse rahastamisel igati positiivne. Ta selgitas, et praegu eraldatakse kohalikele omavalitsustele toetust koolilõuna pakkumiseks ning selle toetus kasvab uuel aastal omavalitsustele 1 euroni päevas ehk 175 euroni aastas õpilase kohta. "Lasteaias on toidukulud lapsevanema kanda, ent kohalik omavalitsus võib otsustada nad osaliselt või täielikult toidukulu tasumisest vabastada. Tallinna linnavalitsuse otsus jätab peredele lasteaiatoidule kuluva raha, mis on keskmiselt 35 eurot kuus lapse kohta ja see on väga oluline kokkuhoid paljudele peredele," leidis Reps.
Repsi sõnul on Keskerakonna hariduspoliitika üks võtmesõnu olnud võrdsete võimaluste tagamine ning tasuta toidukord koolis või lasteaias on kindlasti oluline osa sellest. "2005. aastal alustasime tasuta koolitoidu võimaldamist põhikoolis, tänaseks on tasuta koolitoit ka gümnaasiumis," sõnas ta. "Tänase valitsuse üks olulisi prioriteete on tagada lastele võrdsed võimalused ning toetada enam lastega peresid. Lasteaedades tasuta toidu tagamine on Tallinna linn poolt igati positiivne samm samas suunas," sõnas Reps.
Tallinna linnapea kohusetäitja Taavi Aas ja abilinnapea Mihhail Kõlvart ütlesid ühisavalduses, et alates 1. septembrist soovib Tallinna linn pakkuda kõigile Tallinna lasteaialastele tasuta toitlustamist, võimaldades lapsevanematel iga-aastaselt sadades eurodes kokkuhoidu. Tallinna linnavalitsuse eesmärk on eraldada lasteaedadele 1,5 miljonit eurot toetust, millega saaks pakkuda lasteaedades kõiki toidukordi tasuta kuni käesoleva aasta lõpuni.